Mill-ġimgħa d-dieħla, mal-25,000 persuna vulnerabbli se jibdew jirċievu l-appuntament għat-tilqima Is-Supretendent tas-Saħħa Pubblika, il-Prof. Charmaine Gauci, qalet li bħalissa għaddejjin il-preparamenti biex mill-ġimgħa d-dieħla dawk meqjusa bħala vulnerabbli, minn 16-il sena 'l fuq, jibdew jirċievu l-ittra ta' appuntament biex jieħdu l-vaċċin kontra l-Covid-19. Dan il-grupp jammonta b'kollox għal madwar 25,000 persuna. Fil-bulettin mediku, il-Prof. Gauci qalet li l-programm ta' għoti ta' tilqim diġa' avvanza b'ġimagħtejn biex issa se jibdew jitlaqqmu n-nies vulnerabbli. Qalet li l-ewwel grupp ta' nies, kien jikkonċerna lill-ħaddiema fil-qasam tas-saħħa, id-djar tal-anzjani u dawk 'il fuq minn 85 sena, li dawn tlaqqmu l-parti l-kbira tagħhom. Minn din il-ġimgħa bdew jingħataw it-tilqima wkoll l-anzjani ta' bejn it-80 u l-84 sena filwaqt li mill-bieraħ bdew jitlaqqmu l-frontliners l-oħra li mhumiex kliniċi li jinkludu l-ħaddiema tal-Forzi Armati, il-Pulizija u d-Dipartiment tal-Protezzjoni Ċivili. "Ninsabu ġimagħtejn 'il quddiem u dan jiddependi minn kemm ikollna tilqim ġej minn barra minn Malta," qalet il-Prof. Gauci li semmiet kif sal-Ħamis kienu ngħataw 33,477 doża tal-vaċċin li 6,457 minnhom kienu tat-tieni doża.